Väčšina zainteresovaných strán má podobné názory na rozmer infraštruktúry a na to, ako by malo jednotné európske miesto prístupu zbierať informácie, a navrhuje, aby jednotné európske miesto prístupu vychádzalo z existujúcich vnútroštátnych alebo európskych kanálov vykazovania. Okrem toho zainteresované strany vyjadrili požiadavku, aby sa informácie na jednotnom európskom mieste prístupu sprístupňovali v tom istom čase, v ktorom sa zverejňujú aj inými prostriedkami alebo kanálmi.

Väčšina zainteresovaných strán podporila široký rozsah informácií, ktoré majú byť zahrnuté v rámci jednotného európskeho miesta prístupu, a to finančných informácií, ako aj informácií o udržateľnosti. Prevažná väčšina zainteresovaných strán sa domnievala, že štandardizácia informácií v spoločnom vykazovacom rámci spolu so spoločnými systémami a metaúdajmi bude užitočná na riešenie výziev v oblasti porovnateľnosti, spoľahlivosti a opakovaného používania informácií. Zainteresované strany uviedli aj to, že neexistencia takýchto spoločných štandardov predstavuje pre používateľov a spoločnosť jednu z hlavných prekážok pri spracúvaní finančných informácií a informácií z environmentálnej a sociálnej oblasti a z oblasti správy.

3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

Za najvhodnejší právny nástroj na zmenu existujúcich nariadení v záujme zriadenia jednotného európskeho miesta prístupu sa považuje súhrnné nariadenie, keďže vo väčšine jeho ustanovení sa špecifikuje, ktoré verejné informácie by mal orgán zberu údajov predkladať jednotnému európskemu miestu prístupu. Okrem toho sa nariadením odstráni riziko vzniku zbytočných rozdielov medzi právnymi predpismi jednotlivých štátov, pokiaľ ide o metaúdaje, ktoré majú subjekty zahrnúť do zverejňovaných informácií, ako aj o úlohy, ktoré majú vykonávať orgány zberu údajov, čo je mimoriadne dôležité na správne fungovanie jednotného európskeho miesta prístupu.

Ciele tejto iniciatívy nie je možné uspokojivo dosiahnuť na úrovni jednotlivých členských štátov. Členské štáty majú v súčasnosti určitú voľnosť pri navrhovaní pravidiel týkajúcich sa mechanizmov a formátov povinností v oblasti vykazovania informácií o podnikoch, ktoré sa stanovujú v právnych predpisoch EÚ. To má za následok výraznú geografickú a tematickú fragmentáciu mechanizmov a formátov zverejňovania informácií v Únii, ktorá vedie k vyšším nákladom používateľov informácií o podnikoch na získanie prístupu k týmto informáciám a na ich spracovanie. Ďalšími individuálnymi opatreniami členských štátov by sa táto fragmentácia zmenšila len vtedy, ak by ich spoločným cieľom bolo vytvorenie jednotného miesta prístupu a riešenie množstva prekážok, čo je bez koordinovaného prístupu nepravdepodobné.

Intervencia EÚ zameraná na zmiernenie fragmentácie zriadením jednotného miesta prístupu by ďalej prispela k integrácii jednotného trhu, keďže by sa ňou odstránili prekážky brániace obehu informácií v Únii. V Zmluve o fungovaní Európskej únie (ZFEÚ) sa európskym inštitúciám udeľuje právomoc stanoviť vhodné ustanovenia, ktoré smerujú k vytváraniu a fungovaniu vnútorného trhu ( článok 114 ZFEÚ ).

Komisia v rámci iniciatívy technickej podpory poskytuje prispôsobené odborné znalosti, ktorými pomáha členským štátom EÚ pri navrhovaní a vykonávaní reforiem zameraných na posilnenie rastu v širokej škále oblastí politiky. Z programu Komisie v oblasti iniciatívy technickej podpory sa môže čiastočne financovať technická podpora pri realizácii jednotného európskeho miesta prístupu príslušnými vnútroštátnymi orgánmi, ak o to tieto orgány požiadajú. Prostredníctvom programu v oblasti iniciatívy technickej podpory bude Komisia okrem toho poskytovať aj informácie o praktických aspektoch reforiem. Môže to mať podobu strategického alebo právneho poradenstva, štúdií, odbornej prípravy a misií expertov v jednotlivých krajinách. Financovanie z iniciatívy technickej podpory sa poskytuje na základe každoročných kôl podávania žiadostí.

Náklady subjektov predkladajúcich informácie (náklady na predkladanie informácií) by ročne dosiahli výšku 800 EUR, pričom by sa skladali z nákladov na získanie identifikátora právneho subjektu, nástrojov podpisovania, digitálneho certifikátu a prípadne poplatkov za predkladanie informácií účtovaných orgánmi zberu údajov (odhad na úrovni hornej hranice – financovanie orgánov zberu údajov bude vnútroštátnou výsadou a môže bežne zahŕňať verejné financovanie). Tieto náklady by spoločne za všetky subjekty predkladajúce informácie predstavovali sumu 121,4 milióna EUR ročne.

V tomto návrhu sa rešpektujú základné práva a dodržiavajú sa zásady uznávané najmä Chartou základných práv Európskej únie. Jednotné európske miesto prístupu prinesie zlepšenie prístupu k informáciám, ktoré obsahujú aj osobné údaje. Je to potrebné na podporu inovácií vo financovaní založených na údajoch, integrácie európskych kapitálových trhov, nasmerovania investícií do udržateľných činností a zvýšenia efektívnosti pre spotrebiteľov a podniky. Zároveň sa jednotným európskym miestom prístupu zabezpečí lepší prístup iba k tým osobným údajom, ktoré sa musia spracúvať podľa právnych predpisov Únie alebo iného právneho základu v súlade s nariadením (EÚ) 2016/679, keďže v tomto návrhu sa nezavádzajú nové požiadavky na vykazovanie údajov, ktoré by dopĺňali už existujúce požiadavky.

V tomto návrhu sa rieši najmä určenie orgánov zberu údajov, ktoré sú potrebné na zriadenie jednotného európskeho miesta prístupu. Racionalizáciou kanálov zverejňovania informácií zabezpečí jednotné európske miesto prístupu zjednodušenie a lepšiu efektívnosť najmä na strane dopytu (používateľov), a to vďaka zníženým nákladom na vyhľadávanie a spracovanie informácií, ale do istej miery aj pre subjekty, a to pokiaľ ide o ich povinnosti v oblasti predkladania informácií.

Dátumom začatia uplatňovania uvedeným v jednotlivých článkoch sa stanovuje, kedy začnú konkrétne nariadenie a jeho povinnosti v oblasti zverejňovania patriť do rozsahu pôsobnosti jednotného európskeho miesta prístupu.

2021/0380 (COD)

Návrh

NARIADENIE EURÓPSKEHO PARLAMENTU A RADY,

ktorým sa menia určité nariadenia, pokiaľ ide o zriadenie a fungovanie jednotného európskeho miesta prístupu

(Text s významom pre EHP)

EURÓPSKY PARLAMENT A RADA EURÓPSKEJ ÚNIE,

so zreteľom na Zmluvu o fungovaní Európskej únie, a najmä na jej článok 114,

so zreteľom na návrh Európskej komisie,

po postúpení návrhu legislatívneho aktu národným parlamentom,

so zreteľom na stanovisko Európskeho hospodárskeho a sociálneho výboru,

konajúc v súlade s riadnym legislatívnym postupom,

keďže:

(1)V akčnom pláne únie kapitálových trhov Komisia navrhla zlepšiť prístup verejnosti k finančným a nefinančným informáciám subjektov vytvorením jednotného európskeho miesta prístupu. V stratégii Komisie v oblasti digitálnych financií sa stanovujú všeobecné zásady európskej podpory digitálnej transformácie financií v nachádzajúcich rokoch, a najmä podpory financií založených na údajoch. V stratégii financovania prechodu na udržateľné hospodárstvo Komisia označila udržateľné financovanie za najpodstatnejší prvok finančného systému s kľúčovým významom pre dosiahnutie zelenej transformácie hospodárstva EÚ podľa Európskej zelenej dohody.

(2)Jednotné európske miesto prístupu sa má zriadiť v súlade s nariadením Európskeho parlamentu a Rady (EÚ) XXX/XXX [nariadenie o jednotnom európskom mieste prístupu] s cieľom umožniť jednoduchý prístup subjektov s rozhodovacou právomocou v hospodárstve a spoločnosti k údajom, na základe ktorých budú môcť prijímať racionálne rozhodnutia v prospech efektívneho fungovania trhu. Tomuto účelu by poslúžilo zavedenie spoločného európskeho dátového priestoru v najdôležitejších sektoroch vrátane finančného sektora. Svet financií má v nadchádzajúcich rokoch prejsť digitálnou transformáciou, pričom Únia by ju mala podporovať, a to najmä podporou financií založených na údajoch. Okrem toho má dôraz na udržateľné financovanie ako centrálny prvok finančného systému kľúčový význam pre dosiahnutie zelenej transformácie hospodárstva Únie. Na zaistenie úspechu zelenej transformácie prostredníctvom udržateľného financovania je nevyhnutné, aby boli informácie o udržateľnosti podnikov jednoducho dostupné investorom, ktorí tak budú pri prijímaní rozhodnutí o investíciách lepšie informovaní. Na tieto účely je potrebné zlepšiť verejný prístup k finančným a nefinančným informáciám o fyzických alebo právnických osobách, ktoré musia zverejňovať informácie, alebo dobrovoľné predkladanie finančných informácií a informácií o udržateľnosti týkajúcich sa ich hospodárskych činností orgánu zberu údajov (ďalej len „subjekty“). Na úrovni Únie sa to dá efektívne dosiahnuť zriadením centralizovanej platformy, jednotného európskeho miesta prístupu, ktoré bude zabezpečovať elektronický prístup k všetkým relevantným informáciám.

(3)Jednotné európske miesto prístupu by malo zabezpečovať verejnosti jednoduchý centralizovaný prístup k informáciám o subjektoch a ich produktoch v súvislosti s finančnými službami, kapitálovými trhmi a udržateľnosťou, ktoré musia subjekty a orgány zverejňovať v súlade s viacerými smernicami v danej oblasti. V každom prípade môže akákoľvek fyzická alebo právnická osoba predložiť orgánu zberu údajov informácie o svojich hospodárskych činnostiach, ktoré sú relevantné pre finančné služby alebo kapitálové trhy, prípadne sa týkajú udržateľnosti, s cieľom sprístupniť uvedené informácie na jednotnom európskom mieste prístupu v súlade s článkom 3 nariadenia (EÚ) XXX/XXX [nariadenie o jednotnom európskom mieste prístupu].

(4)V záujme umožnenia fungovania jednotného európskeho miesta prístupu by sa malo zmeniť viacero nariadení o finančných službách, kapitálových trhoch a udržateľnosti. Aby bolo možné zabezpečiť riadne a efektívne fungovanie jednotného európskeho miesta prístupu primeraným spôsobom, malo by byť rozširovanie zberu a predkladania informácií postupné.

(5)Na fungovanie jednotného európskeho miesta prístupu je potrebné, aby boli na zber informácií o finančných službách, kapitálových trhoch a udržateľnosti od príslušných subjektov určené orgány zberu údajov. Ak orgán zberu údajov ešte nie je stanovený podľa právnych predpisov Únie, členské štáty určia na zber a uchovávanie informácií úradne určené mechanizmy zriadené podľa smernice Európskeho parlamentu a Rady 2004/109/ES a príslušne to oznámia Európskemu orgánu pre cenné papiere a trhy (ESMA). Uvedené úradne určené mechanizmy by mali konať ako orgán zberu údajov vymedzený v článku 2 bode 2 nariadenia (EÚ) XXXX/XXX [nariadenie o jednotnom európskom mieste prístupu] a mali by vykonávať osobitné úlohy stanovené v uvedenom nariadení. Ak sa na základe právnych predpisov Únie od európskeho orgánu dohľadu alebo príslušného orgánu vyžaduje, aby vypracoval a uverejnil na svojom webovom sídle informácie o príslušných subjektoch a ich finančných produktoch v súvislosti s finančnými službami, kapitálovými trhmi a udržateľnosťou, daný orgán by mal konať ako orgán zberu údajov vymedzený v článku 2 bode 2 nariadenia (EÚ) XXXX/XXX [nariadenie o jednotnom európskom mieste prístupu]. Uvedený orgán by mal zverejniť informácie vo formáte umožňujúcom extrahovanie údajov, zahrnúť do nich názvy daného subjektu a prípadne jeho identifikátor právneho subjektu a určiť druh informácií.

(6)S cieľom zabezpečiť, aby jednotné európske miesto prístupu zaisťovalo včasný prístup k informáciám, ktoré sú relevantné pre finančné služby, kapitálové trhy a udržateľnosť, ako sa stanovuje v nariadení (EÚ) XXXX/XXX [nariadenie o jednotnom európskom mieste prístupu], by subjekty mali predkladať informácie orgánu zberu údajov v tom istom čase, ako ich zverejňujú.

(7)Na zaistenie digitálnej použiteľnosti informácií by mali subjekty tieto informácie predkladať orgánom zberu údajov vo formáte umožňujúcom extrahovanie údajov alebo, ak sa to vyžaduje podľa právnych predpisov Únie, v strojovo čitateľnom formáte. Subjekty by takisto mali k informáciám, ktoré predkladajú orgánom zberu údajov, pripojiť metaúdaje požadované uvedenými orgánmi zberu údajov. Komisia by mala byť splnomocnená prijímať vykonávacie technické predpisy vypracované príslušným európskym orgánom dohľadu, v ktorých budú stanovené metaúdaje pre každú informáciu, štruktúrovanie údajov obsiahnutých v informáciách, ako aj informácie, pre ktoré sa vyžaduje strojovo čitateľný formát, a ktorý strojovo čitateľný formát sa má v uvedenom prípade použiť.